หุ้นไทยสัปดาห์นี้ระวังเทขายทำกำไร
ศูนย์วิจัยกสิกรไทยคาดหุ้นไทยสัปดาห์หน้าแกว่งตัวผันผวน รับแรงหนุนเงินทุนไหลเข้าระวังเทขายทำกำไร
26 ก.พ. 2555

ศูนย์วิจัยกสิกรไทยคาดหุ้นไทยสัปดาห์หน้าแกว่งตัวผันผวน รับแรงหนุนเงินทุนไหลเข้าระวังเทขายทำกำไรบล.กสิกรไทย จำกัด และ ศูนย์วิจัยกสิกรไทย  มองว่าแนวโน้มดัชนีหุ้นไทย ในสัปดาห์หน้า(27 ก.พ.-2 มี.ค. 55) อาจแกว่งตัวผันผวน โดยมีโอกาสแกว่งตัวขึ้นจากแรงหนุนของเงินทุนไหลเข้า แต่ก็ต้องระวังการขายทำกำไร 



ภาพประกอบข่าว
คงจะต้องจับตาประเด็นหนี้ยุโรปที่ ECB จะมีการปล่อยวงเงินกู้ดอกเบี้ยต่ำ (LTRO) รอบที่ 2 รวมถึงการรายงานตัวเลขเศรษฐกิจไทยโดย ธปท. และเงินเฟ้อโดยกระทรวงพาณิชย์ สำหรับรายงานตัวเลขเศรษฐกิจสหรัฐฯ ที่สำคัญ ได้แก่ ยอดสั่งซื้อสินค้าคงทน เครื่องชี้ภาคอสังหาริมทรัพย์ ความเชื่อมั่นผู้บริโภค และจีดีพีไตรมาส 4/2554 (เบื้องต้น) ทั้งนี้ บล.กสิกรไทย คาดว่า ดัชนีจะมีแนวรับที่ 1,134 และ 1,125 จุด ขณะที่แนวต้านคาดว่าจะอยู่ที่ 1,148 และ 1,172           สัปดาห์ที่ผ่านมา ดัชนี SET ปรับเพิ่มขึ้น จากแรงซื้อของนักลงทุนต่างชาติ โดยดัชนีปิดที่ระดับ 1,146.14 จุด เพิ่มขึ้น 1.43% จากสัปดาห์ก่อน ด้านมูลค่าการซื้อขายเฉลี่ยต่อวันเพิ่มขึ้น 1.41% จากสัปดาห์ก่อน มาอยู่ที่ 36,069.75 ล้านบาท โดยนักลงทุนต่างชาติซื้อสุทธิ ขณะที่ นักลงทุนสถาบัน นักลงทุนรายย่อย และบัญชีบริษัทหลักทรัพย์ขายสุทธิ ส่วนตลาดหลักทรัพย์ MAI ปิดที่ 301.34 จุด ลดลง 0.24% จากสัปดาห์ก่อน